ଆଜି ସନ୍ଧ୍ୟାରେ ଦିଲ୍ଲୀ ପହଞ୍ଚିବ ସିଡିଏସ୍ ବିପିନ ରାୱତଙ୍କ ମରଶରୀର, ମୋଦୀଙ୍କ ସହ ପ୍ରତିରକ୍ଷା ମନ୍ତ୍ରୀ ଦେବେ ଶ୍ରଦ୍ଧାଞ୍ଜଳୀ - Prameya News7\n9/12/2021 at 6:32 PM\nନୂଆଦିଲ୍ଲୀ ୦୯/୧୨ : ଭାରତର ପ୍ରଥମ ସି.ଡି.ଏସ. (ତିନିସେନାର ପ୍ରତିରକ୍ଷା ମୁଖ୍ୟ) ଜେନେରାଲ ବିପିନ ରାୱତ ସହ ତାଙ୍କ ପତ୍ନୀଙ୍କ ସମେତ ୧୩ ଜଣ ଅଧିକାରୀଙ୍କ ମୃତଦେହକୁ ଆଜି ନୂଆଦିଲ୍ଲୀ ଅଣାଯାଉଛି। ସମସ୍ତ ୧୩ଟି ମୃତଦେହକୁ ଭାରତୀୟ ବାୟୁ ସେନାର (C-130J) ହରକ୍ୟୁଲେସ ପରିବହନ ବିମାନରେ ସୁଲ୍ଲୁରରୁ ଦିଲ୍ଲୀକୁ ଅଣାଯାଉଛି। ବିମାନ ରାତି ୮ଟା ସମୟରେ ନୂଆଦିଲ୍ଲୀରେ ପହଞ୍ଚିବ। ଭାରତୀୟ ବାୟୁସେନା ମୁଖ୍ୟ ବିବେକ ରାମ ଚୌଧୁରୀ ଏଥିପାଇଁ ପ୍ରଥମରୁ ଦିଲ୍ଲୀରେ ପହଞ୍ଚି ସାରିଛନ୍ତି।\nବିଭାଗୀୟ ସୂତ୍ରରୁ ମିଳିଥିବା ସୂଚନା ଅନୁସାରେ ଜେନେରାଲ ରାୱତ ଓ ତାଙ୍କ ପତ୍ନୀ, ବ୍ରିଗେଡିୟର ଏଲ.ଏସ. ଲିଦ୍ଦରଙ୍କ ସହିତ ଅନ୍ୟ ଚାରିଜଣ ଯବାନଙ୍କ ମୃତଦେହକୁ ଚିହ୍ନଟ କରାଯାଇଛି। ସେମାନଙ୍କ ମଧ୍ୟରୁ ଜଣେ ଓଡ଼ିଆ ଯବାନ ଥିବା ସୂଚନା ଦିଆଯାଇଛି। ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ , ପ୍ରତିରକ୍ଷା ମନ୍ତ୍ରୀ ରାଜନାଥ ସିଂ, ରାଷ୍ଟ୍ରୀୟ ସୁରକ୍ଷା ପରାମର୍ଶଦାତା ଅଜିତ ଡୋଭାଲ, ପ୍ରତିରକ୍ଷା ରାଜ୍ୟମନ୍ତ୍ରୀ ଅଜୟ ଭଟ୍ଟ, ଓ ଅନ୍ୟାନ୍ୟ ବିଶିଷ୍ଟ ବ୍ୟକ୍ତିମାନେ ପାଲମ ବିମାନ ବନ୍ଦରରେ ରାୱତ ଓ ଅନ୍ୟ ୧୨ଜଣଙ୍କ ମର ଶରୀରକୁ ଶେଷ ଦର୍ଶନ କରିବା ସହ ଶ୍ରଦ୍ଧାଞ୍ଜଳୀ ଅର୍ପଣ କରିବେ।\nପ୍ରକାଶଯୋଗ୍ୟ ତାମିଲନାଡ଼ୁର କୁନ୍ନୁର ଜିଲ୍ଲାରେ ଗତକାଲି ଅର୍ଥାତ ଡିସେମ୍ବର ୮ ତାରିଖରେ ଏକ ଭାରତୀୟ ସେନାର ହେଲିକେପ୍ଟର ଦୁର୍ଘଟଣାରେ ତିନିସେନାର ପ୍ରତିରକ୍ଷା ମୁଖ୍ୟ ଜେନେରାଲ ବିପିନ ରାୱତଙ୍କ ସହ ତାଙ୍କ ପତ୍ନୀ ଏବଂ ଅନ୍ୟ ୧୧ ଜଣ ସେନା ଅଧିକାରୀଙ୍କ ପ୍ରାଣହାନୀ ଘଟିଥିଲା।\nଦେଶ- ବିଦେଶ (36,573)
